Rossiya, Ukraina va Misrda tahsil oluvchi o‘zbekistonlik talabalar avgustning birinchi 10 kunligida vatanga qaytariladi

Rossiya, Ukraina va Misrda tahsil oluvchi o‘zbekistonlik talabalar avgust oyining birinchi o‘n kunligida o‘z vataniga qaytariladi, deya xabar beradi Transport vazirligi.

 Foro: Transport vazirligi matbuot xizmati
Qayd etilishicha, koronavirus pandemiyasi tufayli xorijiy davlatlar o‘rtasida transport qatnovlariga nisbatan qo‘yilgan cheklov choralari sabab chet davlatlar oliy o‘quv yurtlarida tahsil olayotgan o‘zbekistonlik talabalarni vatanga olib kelish va o‘z oilalari bag‘riga eson-omon yetkazish bo‘yicha tizimli ishlar amalga oshirilmoqda.
Vazirlik xabar berishicha, shu kunga qadar Moskva, Sankt-Peterburg, Novosibirsk, Tomsk, Minsk, Istanbul kabi shaharlardan talabalar olib kelindi.
Shuningdek, Respublika maxsus komissiyasi topshirig‘iga binoan avgust oyining birinchi o‘n kunligida Moskva, Sankt-Peterburg, Novosibirsk, Tomsk, Qozon, Rostov-Don, Kiyev, Qohira shaharlaridan maxsus charter reyslari orqali o‘zbekistonlik talabalarni olib kelish ishlarini tashkil etish masalasida xorijiy davlatlar aviatsiya ma’muriyatlari bilan ishlar olib borilayotgani ta’kidlandi.
Avvalroq Rossiyada o‘qiyotgan 200 ga yaqin o‘zbekistonlik talaba charter reys bilan Toshkentga olib kelingani, shundan so‘ng Qozondagi o‘zbekistonlik talabalar Shavkat Mirziyoyevga videomurojaat yo‘llagani haqida xabar berilgan edi.